La Universitat Popular de Gandia comença les inscripcions per al nou curs
04 setembre 2024

## La Universitat Popular de Gandia comença les inscripcions per al nou curs04 setembre 2024Última actualització: 04 setembre 2024

![](../gestion/img/c51e6245ef72756fd5de5cc11cb531082ee07515f50b085796ffcbf323da9790.jpg)  
  

La **Universitat Popular de Gandia obri les portes al nou curs 2024-2025**. La **regidora d’Educació, Esther Sapena**, ha informat que **el dilluns pròxim començarà el període d’inscripcions** que s’allargarà **fins al 19 de setembre**. Està previst que el divendres dia 20 es realitze el sorteig públic per a determinar l’ordre de matriculació de les persones que han estat admeses segons el sorteig. Una vegada confeccionades les llistes amb el resultat del sorteig, **la matrícula es podrà realitzar des del 23 de setembre fins al 4 d’octubre**.

  
El curs s’engegarà amb una proposta de **36 cursos i tallers**. Pel que fa als 28 cursos ofertats, el plantejament és el mateix dels darrers anys: alguns es realitzaran en la seu de la UPG i d’altres es portaran a terme en diferents centres socials de la ciutat com Roís de Corella, Beniopa, Santa Anna, Raval i República Argentina i continuarà també l’acord amb l’Escola Pia i el Tossal, on es desenvoluparan els cursos de fotografia i valencià, respectivament. Tots els cursos es desenvolupen durant dos dies a la setmana en horari de matí o vesprada, excepte el curs d’Escriptura Creativa i el de Restauració de Mobles, que es portaran a terme un dia a la setmana.

  
Quant als tallers, s’han previst algunes novetats respecte del curs anterior. En total s’oferiran huit tallers dels quals quatre es faran per primera vegada: Il·lustració de relats, Productes ecològics de neteja per a la llar, Expressió corporal i Edició de vídeo, tots ells programats atenent a la demanda dels usuaris i usuàries i amb la intenció d’ampliar les àrees del coneixement. La resta dels tallers ja s’han oferit el curs passat, comptant també amb una gran acollida: Observació astronòmica, _Cinephone_, Telèfon mòbil i _Lettering_.

  
S’està confeccionant també el programa d’excursions al patrimoni natural i cultural que s’oferixen cada any. En aquest cas, les inscripcions obertes a tot el públic, es realitzen una setmana abans de cada exida.

  
Enguany s’ha actualitzat l’ordenança municipal dels preus de les matrícules amb la qual cosa el cost de les activitats de la UPG s’ha vist incrementat. També s’ha aprovat la modificació dels descomptes en les matrícules que a partir d’enguany s’obtindran atenent al nivell de renda de cadascú. Així, hi haurà una tarifa única, una reduïda i una superreduïda segons l’índex IPREM anual.

  
Per a més informació, poden passar per les oficines de la UPG situades en la plaça Loreto, 4. També poden consultar el blog [http://universitatpopulargandia.blogspot.com/](http://universitatpopulargandia.blogspot.com/), així com les xarxes socials de la Universitat Popular en Facebook i Instagram.

[Twittear](https://twitter.com/share)